Ангел Попов
Българиада

chitanka.info

Измина доста време вече,

но пак сме в нашенския ад,

затуй — да тръгваме, човече,

напред, без връщане назад!

Назад — към вечната несгода,

без вяра в утрешния ден,

напред — към вота на народа,

но не продажно подменен.

Партийни чучела безродни

изпълват всеки парламент

и вместо болките народни

разбират само от процент.

Полята мутри контролират,

балкани чезнат зарад сеч,

от бедност старите умират

и бягат младите далеч.

Борци прибират милиони,

без милост банките дерат

и трябват Крумови закони

грабежи всякакви да спрат.

Хомотът страшно натежава,

не свършва преходът жесток

и шества в цялата държава

безсрамен алчният порок.

Върви, проклинайки човека,

роден сред рай-пропада в ад,

но следва стръмната пътека,

която дърпа го назад.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.